Diari Oficial de la Generalitat Valenciana


Sumari del DOGV 9995, del 28-11-2024 (2024/12358)

RESOLUCIÓ de 21 de novembre de 2024, d’aprovació de les bases reguladores en règim de concurrència competitiva per a la concessió de subvencions a l’exhibició d’obres cinematogràfiques en sales de cine de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9995

Data del DOGV
:   28-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12544

CVE
:   BCPF-N-5084-01779

Data del document
:   21-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * indústria cinematogràfica

*Fets*

Primer. L’apartat primer de l’article 44 de la Constitució disposa que els poders públics promouran i tutelaran l’accés a la cultura, a la qual tots tenen dret. Este mandat constitucional vincula tots els poders constituïts dins del marc de les competències respectives. La cultura és una competència exclusiva de la Generalitat que s’exercix, entre altres, a través de l’Institut Valencià de Cultura (IVC), entre les competències del qual es troba la d’impulsar i donar suport als nous formats, tendències i continguts culturals per al seu desenrotllament a la Comunitat Valenciana, la convocatòria i la gestió de subvencions, ajudes i incentius de les diferents matèries culturals i fomentar l’ocupació i l’ocupabilitat en els sectors culturals.

Segon. Les subvencions són un element central de la política cultural. El Pla estratègic de subvencions 2024-2026 de la Vicepresidència Primera i Conselleria de Cultura i Esport, aprovat per la Resolució de 12 de febrer de 2024, de la subsecretària d’esta, en virtut de la Resolució de delegació de competències, de 13 d’abril de 2022 (DOGV 9328, 29.04.2022), establix en l’apartat tercer i dins dels objectius estratègics de l’IVC el d’incentivar la producció i difusió del sector audiovisual a la Comunitat Valenciana» mitjançant la línia de subvenció dirigida al foment i la promoció de l’audiovisual valencià, la finalitat de la qual és incentivar i col·laborar en diverses activitats cinematogràfiques com, entre altres, l’exhibició d’obres audiovisuals en sales de cine de la Comunitat Valenciana.

*Fonaments de dret*

Primer. El conseller d’Educació, Cultura, Universitats i Ocupació és l’òrgan competent per a l’aprovació de les bases reguladores de les ajudes culturals segons el que s’establix en l’article 28 de la Llei 5/1983, de 30 de desembre, del Consell; l’article 160.2.b de la Llei 1/2015, de 6 de febrer, d’hisenda pública, del sector públic instrumental i de subvencions de la Comunitat valenciana (LHIS), i el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions.

Segon. D’acord amb el que s’establix en l’article 9.2 de la Llei 38/2003, general de subvencions, i l’article 164 de la Llei 1/2015, amb caràcter previ a l’inici dels procediments concurrencials per a l’atorgament de subvencions per l’Institut Valencià de Cultura han d’aprovar-se les bases reguladores de les ajudes.

Tercer. L’article 165 de la Llei 1/2015 establix que tindran naturalesa d’acte administratiu les bases reguladores que no prevegen un contingut normatiu que desplegue o complemente una llei sectorial o norma comunitària i seran aprovades per resolució de la persona titular de la conselleria materialment competent, sense que els seus efectes puguen superar la vigència del pla estratègic de subvencions en el qual s’integre.

Quart. L'Orde 28/2024, de 21 d'octubre, de la Conselleria d'Educació, Cultura, Universitats i Ocupació, en la seua Disposició derogatòria Única, deroga l'Orde 16/2023, de 29 de maig, de la Conselleria d'Educació, Cultura i Esport, per la qual s'aproven les bases reguladores i la convocatòria per a la concessió de subvencions a l'exhibició en sales de cinema de la Comunitat Valenciana.

Quint. Este acte no té repercussió pressupostària, encara que sí que la tinguen les convocatòries que es realitzen, motiu pel qual s’haurà d’acreditar abans de cada una d’estes l’existència de la corresponent consignació pressupostària segons el que s’establix en l’article 164.d de la Llei 1/2015.

Vistos els informes de l’Advocacia i la Intervenció Delegada,

RESOLC

Aprovar les següents bases reguladores per a la concessió, en règim de concurrència competitiva, de les subvencions a l’exhibició d’obres cinematogràfiques en sales de cine de la Comunitat Valenciana.

*Primera. Objectiu i finalitat*

1. Esta resolució establix les bases per les quals han de regir-se les convocatòries per a la concessió d’ajudes destinades a l’exhibició en sales de cine de la Comunitat Valenciana, amb la finalitat d’incentivar la programació d’obres cinematogràfiques valencianes i el foment i la consolidació del públic que accedix a estes.

2. La finalitat d’estes subvencions és la de garantir l’activitat de les sales d’exhibició com a agents fonamentals de la divulgació de la diversitat cultural, mitjançant la recuperació i el fiançament de l’assistència a les sales de tots els ciutadans, per a facilitar el seu dret d’accés a la diversitat cultural. Es destinaran a sufragar els gastos generats per les activitats d’exhibició d’obres audiovisuals en sales de cine de la Comunitat Valenciana i no podran destinar-se a inversions ni a adquisicions patrimonials.

*Segona. Convocatòries i concessió d’ajudes*

1. Les convocatòries es realitzaran mitjançant la resolució de la persona titular de la Direcció General de l’IVC.

2. Les convocatòries atorgaran les ajudes fins a distribuir el pressupost total vigent en cada una d’estes entre el nombre de projectes que es determine i que hagen obtingut més puntuació, sempre que aconseguisquen o superen els 50 punts. En tot cas, arreplegaran almenys els aspectes establits en l’article 166 de l’LHIS.

3. La concessió d’ajudes es realitzarà en règim de concurrència competitiva de conformitat amb l’article 163 i següents de l’LHIS, i regixen els principis de publicitat, transparència, objectivitat, igualtat i no-discriminació.

4. Amb la finalitat de garantir la transparència en els procediments de concessió de subvencions, que s’arreplega en la Llei 1/2022, de 13 d’abril, de transparència i bon govern de la Comunitat Valenciana, i el Decret 105/2017, de 28 de juliol, del Consell, de desplegament de la Llei 2/2015, de 2 d’abril, en matèria de transparència i de regulació del Consell de transparència, accés a la informació pública i bon govern. Les dades relatives a estes ajudes s’inclouran en la Base de dades nacional de subvencions (BDNS).

*Tercera. Requisits dels beneficiaris*

Podran obtindre la condició de beneficiàries d’estes ajudes les xicotetes i mitjanes empreses definides en el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories ajudes compatibles amb el mercat interior en aplicació dels articles 107 i 108 del Tractat (Reglament (UE) 651/2014), de qualsevol estat membre de la Unió Europea o de l’Espai Econòmic Europeu i les agrupacions d’interés econòmic (AIE), d’acord amb el que es disposa en la Llei 12/1991, de 29 d’abril, d’agrupacions d’interés econòmic i associacions sense ànim de lucre, d’acord amb el que es disposa en la Llei orgànica 1/2002, de 22 de març, reguladora del dret d’associació, que es dediquen professionalment a l’exhibició d’obres cinematogràfiques i siguen titulars de sales de cine situades a la Comunitat Valenciana. S’entendrà com a professionals les que consten inscrites en el Registre administratiu d’empreses cinematogràfiques i audiovisuals de l’Institut de la Cinematografia i de les Arts Audiovisuals (ICAA).

Només es concedirà una ajuda per cada cine (sala o conjunt de sales situades en un mateix immoble).

No podran ser beneficiaris els qui no es troben al corrent en el compliment de les seues obligacions tributàries i davant de la Seguretat Social en els termes establits per l’LGS i el seu reglament, amb anterioritat a dictar-se la proposta de resolució de concessió de la convocatòria.

*Quarta. Principis*

Les subvencions regulades en estes bases, quant a la concessió i l’execució, es basaran en els principis establits en l’article 8 de la Llei 38/2003, de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l’administració concedent i eficiència en l’assignació i la utilització dels recursos públics, així com els establits en la Llei 1/2022, de 13 d’abril, de transparència i bon govern de la Comunitat Valenciana.

*Quinta. Concurrència i compatibilitat de subvencions*

Estes subvencions seran compatibles amb la percepció d’altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d’organismes internacionals, tenint en compte que l’import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l’activitat. En tot cas, serà procedent el reintegrament de l’excés percebut.

*Sexta. Notificació o comunicació a la Comissió Europea*

1. Estes ajudes se sotmeten al règim *de minimis*, de conformitat amb el que es preveu en el Reglament (UE) 2023/2831, de la Comissió Europea, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE 2831, 15.12.2023). En cap cas podran superar l’import màxim total d’ajuda *de minimis*  actualment establit en 300.000 euros durant qualsevol període de tres anys per a una mateixa empresa, ni individualment, ni com a resultat de l’acumulació amb altres ajudes *de minimis*  concedides a la mateixa empresa.

2. De conformitat amb l’article 5 del Reglament (UE) 2023/2831, de la Comissió Europea, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE 2831, 15.12.2023), estes ajudes podran acumular-se amb:

a) Les ajudes *de minimis*  concedides d’acord amb el Reglament (UE) 2023/2832, de la Comissió.

b) Amb les ajudes *de minimis*  concedides d’acord ambl Reglament (UE) 1408/2013, de la Comissió, i al Reglament (UE) 717/2014, de la Comissió, fins al límit màxim de 300.000 euros durant qualsevol període de tres anys.

3. Les ajudes *de minimis*  concedides en virtut d’este reglament no s’acumularan amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedix la intensitat d’ajuda o l’import d’ajuda més elevat que corresponga i que s’haja fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni puguen atribuir-se a costos subvencionables específics podran acumular-se amb ajudes estatals concedides en virtut d’un reglament d’exempció per categories o una decisió adoptats per la Comissió.

4. A l’efecte de control dels límits anteriorment exposats, els sol·licitants hauran d’aportar juntament amb la sol·licitud, una declaració responsable d’ajudes en la qual s’indiquen totes les que tinguen concedides o segons un règim expressament designat com *de minimis*, durant qualsevol període de tres anys.

5. Les ajudes que s’acullen al règim *de minimis*  no requeriran ser notificades a la Comissió Europea

6. Si una empresa opera en un dels sectors previstos en l’apartat 1 de l’article 1, lletres a, b, c o d, i també en un o diversos dels altres sectors inclosos en l’àmbit aplicable del present reglament, o desenrotlla altres activitats incloses en este, este serà aplicable a les ajudes concedides en relació amb eixos sectors o activitats, a condició que l’estat membre de què es tracte garantisca per mitjans apropiats, com la separació d’activitats o la separació de comptes, que les activitats en els sectors exclosos de l’àmbit aplicable del present reglament no es beneficien de les ajudes *de minimis*  concedides d’acord ambl present reglament.

*Sèptima. Definicions*

1. Cines

– Sala de cine: cada un dels locals o recintes que disposa d’una pantalla en la qual es du a terme una projecció cinematogràfica.

– Cine: sala o conjunt de sales situades en un mateix immoble, amb un únic sistema per a la programació i venda d’entrades.

Els autocines es consideren cines amb una única sala.

– Terrassa d’estiu: es consideren recintes a l’aire lliure en què s’exhibixen projeccions cinematogràfiques.

– Sessió: període de temps en el qual dins d’un horari delimitat es projecta una pel·lícula o diverses successivament en una sala. La duració d’una sessió no pot ser inferior a la de la suma de les pel·lícules projectades en esta.

– Espectador: cada una de les persones que accedixen efectivament a una sala per a assistir a una sessió, després de sotmetre la seua entrada a la verificació o control per part dels responsables de la sala.

– Entrada: bitllet o títol habilitant del dret d’accés de l’espectador a la sala.

El còmput d’espectadors i de la recaptació per venda d’entrades s’ajustarà al que es preveu en l’Orde CUL/1772/2011, de 21 de juny (BOE 153, 28.06.2011).

– Personal de gestió del cinema: personal de taquilla oberta al públic, projeccionistes, gerents de sala i personal de control d’accés, assistència i vigilància de les sales i qualsevol altre personal que desenrotlla el seu treball al cine vinculat a la seua obertura al públic per a la projecció de pel·lícules.

2. Pel·lícules

– Llargmetratge: pel·lícula que tinga una duració igual o superior a seixanta minuts.

– Pel·lícula valenciana: llargmetratge cinematogràfic de qualsevol gènere que compte amb una empresa o empreses productores amb domicili social a la Comunitat Valenciana i que siga titular, almenys, del 30 % de l’obra. Si l’empresa o empreses valencianes formen part d’una AIE, estes hauran de tindre un percentatge de titularitat sobre l’AIE mencionada de manera que, de manera directa i/o indirecta tinguen almenys el 30 % de titularitat de l’obra. Fins a, almenys, transcorreguts tres anys des de l’obtenció del certificat de qualificació emés per l’ICAA o l’organisme equivalent amb competència en la matèria.

– Pel·lícula espanyola: llargmetratge cinematogràfic qualificat així per l’ICAA o l’organisme equivalent amb competència en la matèria.

– Pel·lícula europea: llargmetratge cinematogràfic de qualsevol gènere que compte amb el certificat de nacionalitat de països de la Unió Europea, però fora de l’Estat espanyol.

A l’efecte del còmput de mèrits, un mateix llargmetratge només podrà computar-se una vegada: com a pel·lícula valenciana, espanyola o europea.

– Curtmetratge: la pel·lícula cinematogràfica que tinga una duració inferior a seixanta minuts.

– Curtmetratge valencià: curtmetratge cinematogràfic de qualsevol gènere que compte amb una empresa o empreses productores amb domicili social a la Comunitat Valenciana que siga titular, almenys, del 30 % de l’obra. Si l’empresa o empreses valencianes formen part d’una AIE, estes hauran de tindre un percentatge de titularitat sobre l’AIE mencionada de manera que, de manera directa i/o indirecta tinguen almenys el 30 % de la titularitat de l’obra fins a, almenys, transcorreguts tres anys de l’obtenció del certificat de qualificació emés per l’ICAA o l’organisme equivalent amb competència en la matèria.

– Curtmetratge espanyol: curtmetratge cinematogràfic qualificat així per l’ICAA.

– Curtmetratge europeu: curtmetratge cinematogràfic de qualsevol gènere que compte amb el certificat de nacionalitat de països de la Unió Europea, però fora de l’Estat espanyol.

A l’efecte del còmput de mèrits, un mateix curtmetratge només podrà computar-se una vegada: com a pel·lícula valenciana, espanyola o europea.

*Octava. Obligacions dels beneficiaris*

1. Amb caràcter general, són obligacions les establides en l’article 14 de la Llei 38/2003 (LGS).

2. A més de les anteriors, seran obligacions dels beneficiaris de la subvenció les següents:

a) Acreditar davant de l’entitat concedent la realització de l’activitat, així com el compliment dels requisits i les condicions que determinen la concessió o el gaudi de la subvenció.

b) Conservar els documents justificatius de l’aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.

c) Sotmetre’s a les actuacions de comprovació i control financer que es duen a terme en relació amb l’objecte i la destinació de la subvenció concedida, d’acord amb el que establix l’article 46 de la Llei 38/2003, LGS, i amb el capítol III del títol X de la Llei 1/2015, LHIS.

d) Comunicar a l’IVC l’obtenció de qualssevol altres subvencions, ajudes, ingressos o recursos procedents de qualsevol administració o ens públic o privat i concedits per a la mateixa finalitat que la prevista en la convocatòria corresponent. Esta comunicació haurà d’efectuar-se, per mitjà de declaració responsable, tan prompte com es conega i, en tot cas, amb anterioritat a la justificació de l’aplicació donada als fons percebuts.

e) Complir les obligacions de publicitat que preveu la Llei 1/2022, de 13 d’abril, de transparència i bon govern de la comunitat valenciana.

f) Justificar la subvenció en els termes i terminis previstos en la convocatòria respectiva.

g) Reintegrar els fons percebuts en els supòsits previstos en l’article 37 de la Llei 38/2003, LGS, i d’acord amb el que establix l’article 172 de la Llei 1/2015, LHIS.

h) Disposar dels llibres comptables, els registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i els registres específics que exigisquen les bases reguladores de les subvencions, a fi de garantir l’exercici adequat de les facultats de comprovació i control.

i) El beneficiari haurà de fer constar en qualsevol publicació, fullet, programa, publicitat de l’activitat subvencionada, en qualsevol mitjà o suport que es realitze, el patrocini de l’IVC d’acord amb les normes d’identitat corporativa incloses en la pàgina web de l’IVC (<https://ivc.gva.es/val/ivc-val/qui-som-ivc/logos-val>).

Esta obligació es produirà a partir de la data de publicació de la resolució de la concessió d’ajuda en el *Diari Oficial de la Generalitat Valenciana*.

j) L’alteració dels aspectes del projecte presentat haurà de comunicar-se pels titulars que hagen resultat beneficiaris d’estes ajudes abans de procedir a estes modificacions, amb explicació de les raons que les justifiquen, i deuran ser aprovades per l’IVC. L’IVC, analitzades les modificacions proposades, contestarà a la sol·licitant en el termini de deu dies i, en cas de falta de contestació, els canvis proposats s’entendran aprovats.

En cas que les modificacions no siguen comunicades o aprovades per l’IVC es podran revocar les ajudes concedides.

k) Els contractes que formalitze l’entitat beneficiària de la subvenció amb el mateix proveïdor per a la realització d’actuacions subvencionades, que tinguen un import igual o superior —IVA exclòs— a les quanties establides per als contractes menors en la Llei 9/2017, de 8 de novembre, de contractes del sector públic, requeriran per a l’acceptació que s’hagen sol·licitat almenys tres ofertes de tres proveïdors diferents; serà una excepció a este punt el que es referix al subministrament elèctric sobre el qual s’haurà d’acreditar una antiguitat mínima de dos anys amb la mateixa empresa de subministrament amb caràcter previ a l’adquisició del compromís per a la prestació del servici o l’entrega del bé, llevat que, per les característiques especials que té, no hi haja en el mercat més que una empresa prestadora o subministradora, o el gasto s’haja realitzat amb anterioritat a la publicació de la present orde. Tot això, d’acord amb el que es preveu en l’article 31.3 de l’LGS en relació amb l’article 118.1 de la Llei 9/2017, de 8 de novembre, de contractes del sector públic.

*Novena. Ordenació i instrucció del procediment*

1. L’òrgan competent per a l’ordenació i la instrucció del procediment de concessió de les ajudes és el Servici d’Ajudes de l’IVC, que en qualsevol moment podrà, d’ofici, acordar totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.

2. Després de l’estudi de la documentació administrativa, es publicarà una llista completa de les sol·licituds en la web de l’IVC, en què s’indicaran les que estan completes, les incompletes (amb la indicació de la documentació que falta per aportar o esmenar) i les no admeses a tràmit; esta publicació tindrà el caràcter de notificació a l’efecte de computar el termini per a esmenar o completar la sol·licitud presentada.

3. El sol·licitant tindrà un termini de deu dies hàbils per a aportar la documentació o esmenar la sol·licitud; si no ho fa, es considerarà que desistix de la seua sol·licitud, amb resolució prèvia, que haurà de ser dictada en els termes previstos en la legislació del procediment administratiu comú.

4. La comprovació de l’existència de dades no ajustades a la realitat podrà comportar, en funció de la transcendència, la denegació de la subvenció sol·licitada, sense perjuí de la resta de responsabilitats que es puguen derivar d’esta circumstància.

5. En cas d’empat, tindran preferència els sol·licitants dels projectes que acrediten, juntament amb la sol·licitud, la contractació de persones amb discapacitat, segons el que preveu l’article 6.1 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat. En estos casos, la contractació d’estes persones ha de mantindre’s, almenys, fins que acabe el desenrotllament de l’activitat per a la qual es concedix la subvenció.

Si persistix l’empat, caldrà ajustar-se a la puntuació atorgada al projecte en virtut de la puntuació obtinguda en els criteris que, en cada cas, valoren la paritat i la participació de la dona.

Finalment, i si tot el que s’ha dit anteriorment no és suficient per al desempat, caldrà ajustar-se a l’orde de presentació en el registre electrònic, ateses la data i l’hora. Si s’han dut a terme diversos enviaments del mateix projecte, s’haurà de tindre en compte la data i l’hora de l’últim enviament fet dins del termini de presentació de sol·licituds.

*Dècima. Comissió tècnica de valoració*

1. L’examen i la valoració de les sol·licituds presentades correspondrà a una comissió de valoració nomenada per la Direcció General de l’IVC i composta per:

– Presidència: titular de la Direcció General de l’IVC o persona en qui delegue.

– La persona titular del Servici d’Ajudes de l’IVC o, en defecte d’això, el tècnic/a del Servici d’Ajudes de l’IVC en el qual delegue.

– Tres tècnics o tècniques de l’IVC o altres departaments de la Generalitat o d’altres administracions públiques o professionals vinculats a l’àmbit de l’audiovisual, a proposta de l’òrgan instructor i nomenats, tots ells, per l’òrgan competent.

– Una persona que exercisca la secretaria de la comissió, que actuarà amb veu i amb vot, que haurà d’ocupar un lloc tècnic o administratiu de l’IVC.

En cas d’abstenció, recusació, absència, malaltia o vacant i altres casos en què siga procedent, els membres de l’òrgan podran ser suplits segons el que dispose la llei.

2. La comissió de valoració quedarà constituïda vàlidament amb la presència de les persones que ocupen la presidència i la secretaria i de, almenys, la mitat dels seus membres, d’acord amb el que establix l’article 17.2 de la Llei 40/2015, d’1 d’octubre, de règim jurídic del sector públic (d’ara en avant, LRJSP). La participació en les reunions podrà ser presencial o per mitjans telemàtics.

3. En el que no preveu el punt anterior, la comissió haurà d’ajustar el funcionament al que establixen, sobre òrgans col·legiats de les diverses administracions públiques, l’article 15 i següents de l’LRJSP.

4. En la composició de la comissió, pel que fa a professionals o experts, s’ha d’atendre el que disposa la Llei 9/2003, de la Generalitat, de 2 d’abril, per a la igualtat entre dones i hòmens, i el que disposa l’article 51 de la Llei 3/2007, de 22 de març, per a la igualtat efectiva de dones i hòmens.

5. De conformitat amb l’article 21.3 de l’LRJSP, en la comissió tècnica de valoració podran participar experts que, pels coneixements específics que tenen, puguen valorar aspectes determinats dels projectes presentats i assessor els membres de la comissió sobre este tema.

6. La comissió tècnica de valoració s’ajustarà al que s’establix en estes bases reguladores. El nomenament dels seus vocals es farà públic en la web: [http://ivc.gva.es](http://ivc.gva.es/).

La comissió tècnica de valoració podrà realitzar totes les comprovacions que estime necessàries per a la millor avaluació dels projectes presentats.

Igualment, podran desestimar la documentació que no consideren prou acreditativa dels punts continguts en esta, i en este cas no es computaran els mèrits corresponents.

7. La comissió tècnica emetrà un informe a la vista dels criteris d’atorgament, la seua ponderació i la puntuació mínima exigida en les presents bases. Este informe quedarà incorporat a les actes de la comissió i s’hi deixarà constància de l’avaluació dels projectes, així com de la seua prelació de més a menys puntuació.

Qualsevol comunicació dels sol·licitants o dels interessats en els projectes presentats amb vocals de la comissió tècnica de valoració sobre els seus projectes amb la finalitat d’aportar apreciacions sobre estos, sense haver sigut requerit formalment per a fer-ho per la comissió, comportarà l’exclusió del projecte de la convocatòria i l’arxivament de la sol·licitud corresponent, sense perjuí de qualsevol altra responsabilitat que es puga derivar d’esta comunicació.

8. L’òrgan instructor, a la vista de l’expedient i de l’acta de la comissió tècnica de valoració, emetrà un informe en què conste que de la informació que té en el seu poder es desprén que les persones beneficiàries complixen tots els requisits necessaris per a accedir a les subvencions i, en virtut d’esta, efectuarà la proposta de resolució provisional, degudament motivada, que es publicarà en la web de l’IVC, i es concedirà un termini de deu dies hàbils per a presentar, si és el cas, al·legacions.

9. Si la sol·licitud no inclou totes les dades exigides per esta, les dades i la documentació que es requerisquen hauran de presentar-se per via telemàtica.

No obstant això, en cap cas podrà ser objecte de requeriment per part de l’IVC, ni es podrà presentar, una vegada finalitzat el termini de presentació de sol·licituds, qualsevol document que siga acreditatiu de mèrits.

Sense perjuí del que s’ha dit amb anterioritat, l’òrgan instructor podrà requerir els sol·licitants perquè proporcionen qualsevol informació aclaridora que resulte necessària per a la gestió d’esta, així com la documentació acreditativa de les circumstàncies que s’hi declaren responsablement.

El contingut d’informació falsa o que no es corresponga amb la realitat suposarà l’exclusió de la seua valoració per part de la comissió tècnica de valoració i serà motiu de desestimació d’esta en la resolució dictada per l’òrgan competent. Igualment, podrà ser motiu de revocació de la subvenció concedida, en cas que haja sigut ja adjudicada.

*Onzena. Criteris d’atorgament*

1. Les sol·licituds i els projectes es puntuaran fins a un màxim de 100 punts.

No es podran proposar com a beneficiaris els titulars de projectes per als quals s’haja sol·licitat una ajuda i que no obtinguen, com a mínim, 50 punts.

2. Per a la valoració dels projectes presentats es consideraran els criteris següents:

a) Pel·lícules valencianes i en valencià, espanyoles i europees, exhibides en els dos anys anteriors. Es valorarà amb fins a un màxim de 25 punts.

Se sumaran 5 punts per cada pel·lícula valenciana exhibida i per cada pel·lícula en valencià o doblada al valencià exhibida en totes les seues sessions; 1,5 punts per cada pel·lícula espanyola, i 0,75 punts per cada pel·lícula europea exhibida.

Si la pel·lícula europea s’ha projectat en versió original subtitulada sumarà 1,50 punts en lloc de 0,75 punts, sempre que la versió original no siga en castellà o en valencià.

En tots els casos, la pel·lícula haurà d’haver romàs en la cartellera d’alguna de les sales de la seua titularitat per un període d’almenys una setmana, amb almenys, dos sessions diàries en projeccions habituals. En cines d’una sala, la setmana s’entendrà referida als dies habituals d’obertura setmanal, amb un mínim de dos sessions setmanals.

b) Espectadors: incidència en el públic. Es valorarà l’assistència de públic a les sales. Fins a un màxim de 5 punts.

S’obtindrà 1 punt per cada 10 espectadors de mitjana diària per sala. En cas de cines d’una sola sala es tindran en compte únicament els dies habituals d’obertura al públic de la sala.

En el cas d’empreses titulars de cines amb diverses sales es computarà la mitjana del nombre d’espectadors setmanals pel nombre de sales, dividint el nombre total d’espectadors entre el nombre de sales.

c) Creació, formació i desenrotllament de públics. Es valorarà l’exhibició d’obres dirigides a un públic familiar i juvenil, així com les sessions cinematogràfiques amb activitats paral·leles com a presentacions a càrrec de l’equip tècnic i artístic, taules redones i col·loquis relatius a les projeccions. Es valorarà amb fins a un màxim de 5 punts.

Es valorarà amb 1 punt cada pel·lícula qualificada per a tots els públics que haja romàs en la cartellera més de dos setmanes amb almenys dos sessions diàries, fins a un màxim de 5 punts. Si el sol·licitant disposa de diverses sales en diferents cines, només es computaran, a este efecte, l’estrena en diferents sales d’un mateix cinema.

En cines d’una sala, autocines i terrasses d’estiu, la permanència en cartellera es reduirà a una setmana. La setmana s’entendrà referida als dies habituals d’obertura setmanal amb un mínim de 2 sessions setmanals.

Es valorarà amb 1 punt cada estrena/pel·lícula que haja contat, almenys en una sessió, amb la presentació de la pel·lícula per personal tècnic o artístic de la pel·lícula, taules redones i/o col·loquis, fins a un màxim de 5 punts. No es computarà si l’empresa organitza un cineclub i sol·licita ajudes a cineclub de l’IVC.

d) Promoció de noves produccions i nous formats. Fins a un màxim de 5 punts.

Se sumaran 0,5 punts per cada curtmetratge, de qualsevol gènere, que s’haja projectat durant eixa anualitat en una o més sessions obertes al públic.

e) Disposició de mecanismes de fidelització d’espectadors (abonaments): 20 punts.

Si l’empresa disposa de mecanismes de fidelització als espectadors com ara abonaments amb preus reduïts, sessions gratuïtes per fidelitat en l’assistència o amb motiu del seu aniversari o una altra celebració, sumarà 20 punts, si estos mecanismes s’estan aplicant l’any de la convocatòria.

Si no és així la puntuació en este apartat serà de 0 punts.

f) Seu de festivals de cinema. Es valorarà que les sales de cine siguen seus de festivals de cine que hagen comptat amb alguna classe d’ajuda econòmica de l’IVC en els dos exercicis anteriors. 5 punts.

g) Plantilla de personal de gestió i administració. Fins a un màxim de 5 punts.

Es valorarà amb 1 punt cada 75 dies de contracte cotitzats en la Seguretat Social corresponent a personal de gestió, que incloga el personal de sala i l’administració del cine en l’any anterior al de la convocatòria.

Si, almenys, el 40 % d’estes persones són dones, sumarà 2 punts més, sense que puga superar per això el màxim de 5 punts.

h) Accessibilitat que facilite l’assistència a persones amb diferents graus de discapacitat: 15 punts.

Si totes les sales titularitat de l’empresa sol·licitadora situades a la Comunitat Valenciana són accessibles a persones amb diversitat funcional de caràcter físic, se sumaran 15 punts. Si no és així la puntuació en este apartat serà de 0 punts.

i) Pel·lícules exhibides amb ajudes concedides prèviament a la producció per l’IVC per les pel·lícules exhibides, fins a un màxim de 10 punts.

Per cada llargmetratge que s’haja estrenat o s’estrene durant l’exercici de la convocatòria, en sessions habituals obertes al públic i que haja rebut una ajuda a la producció d’obres audiovisuals de l’IVC, sumarà 2,5 punts, fins a un màxim de 10 punts.

Només en el cas d’empreses d’exhibició de nova creació amb sales que s’hagen obert al públic l’any de la convocatòria, es valoraran el pla i els compromisos de projeccions durant l’any de la convocatòria en els punts en què es valoraran les projeccions i les activitats d’anys anteriors.

j) Si l’empresa sol·licitant té el domicili social, o si és persona física el domicili fiscal, a la Comunitat Valenciana sumarà 5 punts.

3. Per a l’acreditació dels mèrits s’aportaran declaracions responsables, firmades pel representant de l’empresa, de cada un dels punts continguts en l’apartat anterior, excepte pel que fa a la plantilla de personal (lletra g), per al còmput del qual hauran d’aportar-se els contractes laborals, les altes en la Seguretat Social i la relació nominal de treballadors (RNT) i el rebut de liquidació de cotitzacions (RLC) de l’any en curs fins a completar, almenys, els dies que es declaren per a sumar els punts corresponents.

L’IVC podrà requerir, en qualsevol moment, l’acreditació fefaent dels aspectes continguts en les declaracions responsables.

*Quadro resum d’exhibició en sales de cine de la Comunitat Valenciana*

|  |  |
| --- | --- |
| Pel·lícules valencianes o en valencià, espanyoles o europees exhibides | 25 punts |
| Espectadors | 5 punts |
| Creació, formació i desenrotllament de públics | 5 punts |
| Promoció de noves produccions i nous formats | 5 punts |
| Disposició de mecanismes de fidelització d’espectadors | 20 punts |
| Seu festival cine | 5 punts |
| Plantilla de personal | 5 punts |
| Accessibilitat | 15 punts |
| Ajudes prèvies per a pel·lícules exhibides | 10 punts |
| Empresa valenciana | 5 punts |
| Total puntuació màxima | 100 punts |

  

4. Per a la determinació de la quantia de les ajudes, la puntuació obtinguda per cada projecte determinarà el percentatge de l’ajuda que s’ha d’aplicar a l’import màxim previst en la convocatòria corresponent.

En atenció a això s’atorgaran les ajudes fins a distribuir el pressupost total entre els projectes que hagen obtingut més puntuació, sempre que aconseguisquen o superen els 50 punts.

*Dotzena. Resolució de la convocatòria. Terminis*

1. L’òrgan instructor, després dels tràmits previstos en estes bases, formularà una proposta de resolució definitiva, que elevarà a la persona titular de la Direcció General de l’IVC, que és la persona competent per a resoldre.

Una vegada feta la proposta de la comissió avaluadora de la Direcció General de l’IVC sobre l’adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la resolució de convocatòria, esta es resoldrà.

En tot cas, la denegació de la subvenció ha de ser motivada i les raons s’han de fer constar en la resolució mencionada.

2. El termini màxim per a tramitar, resoldre i notificar les sol·licituds sobre les subvencions arreplegades en esta resolució serà de tres mesos comptats des de la data final de recepció de sol·licituds exposada en la convocatòria corresponent. Transcorregut este termini sense que s’haja notificat cap resolució expressa, les sol·licituds es consideraran desestimades per silenci administratiu, sense que això determine el contingut de la resolució expressa que en el seu moment s’adopte.

3. La resolució de concessió serà publicada en el *Diari Oficial de la Generalitat Valenciana*, segons el que disposa l’article 26 de l’LGS i els articles 40 i 42 de la Llei 39/2015, d’1 d’octubre, del procediment administratiu comú de les administracions públiques.

*Tretzena. Justificació i pagament d’estes ajudes*

1. El pagament d’estes ajudes s’efectuarà mitjançant transferència bancària atesos les dades de domiciliació bancària i es realitzarà amb comprovació prèvia de la justificació que els beneficiaris presenten via telemàtica.

La justificació es realitzarà mitjançant un compte justificatiu del cost de l’activitat durant el període que s’indique en la convocatòria corresponent.

Amb caràcter general, s’aportarà un informe d’auditoria de revisió realitzat per auditors inscrits en el Registre oficial d’auditors de comptes, que es regirà pel que es disposa en les normes de procediment previstes en la legislació vigent en matèria d’auditories, i en tot cas, de conformitat amb els articles 30 i 31 de l’LGS. El gasto derivat de l’informe d’auditoria tindrà la condició d’un gasto indirecte subvencionable.

No obstant això, per a subvencions per import inferior a 20.000 euros, la justificació es realitzarà mitjançant la presentació del compte justificatiu que inclourà gastos i documents de pagament de l’activitat.

El compte justificatiu haurà de contindre:

a) Una memòria d’activitat justificativa del compliment de les condicions imposades en la concessió de la subvenció, d’acord amb el model normalitzat disponible en la web de l’IVC, amb la indicació de les activitats dutes a terme i dels resultats obtinguts. En els casos en què siga procedent, s’hauran d’especificar les activitats i projeccions realitzades en valencià, i adjuntar-hi fullets, cartells i tota la documentació il·lustrativa de l’activitat que es considere oportuna. En el cas dels cineclubs s’especificarà, a més, si és el cas, quines projeccions realitzades corresponen a obres subvencionades per l’IVC en anys anteriors.

b) Una relació classificada dels gastos de l’activitat, amb la identificació del creditor i del document, l’import, la data d’emissió i, si és el cas, la data de pagament. En cas que la subvenció s’atorgue d’acord amb un pressupost estimat, s’han d’indicar les desviacions esdevingudes.

c) Les factures o els documents de valor probatori equivalent en el tràfic jurídic mercantil o amb eficàcia administrativa que s’incorporen en la relació a què fa referència el paràgraf anterior i la documentació acreditativa del pagament.

d) Un detall d’altres ingressos o subvencions que hagen finançat l’activitat subvencionada, amb la indicació de l’import i la procedència.

e) Si és procedent, una carta de pagament de reintegrament en el supòsit de romanents no aplicats, així com dels interessos derivats d’estos.

4. Es consideren gastos subvencionables, a més dels propis de l’activitat, els costos indirectes associats al seu desenrotllament.

Dins dels costos indirectes s’inclouen tant els gastos variables derivats de la gestió del projecte subvencionable com els costos d’estructura que són necessaris perquè la seua activitat es duga a terme i, en tot cas, els que corresponen a les nòmines del personal administratiu, el lloguer d’oficines, els subministraments (aigua, telèfon, gas), el material d’oficina consumible, el manteniment dels espais, les assegurances de locals i els servicis externs de gestoria.

No obstant això, el gasto derivat dels subministraments d’energia eléctrica llum serà considerat com a gasto directe de l’activitat i serà subvencionat fins al 65 % de la quantia corresponent a l’exercici objecte de la subvenció. Este gasto haurà de ser acreditat mitjançant l’aportació del contracte subscrit amb el proveïdor corresponent, que haurà de ser anterior a la data de publicació de la concessió de l’ajuda, així com les factures corresponents al període subvencionable.

5. Amb caràcter general no són subvencionables les adquisicions de béns inventariables.

Tampoc s’admetran com a gastos subvencionables els següents:

Els interessos deutors de comptes bancaris, recàrrecs i sancions administratives o penals.

Les dietes, si no apareixen en els contractes laborals.

6. Els gastos del personal de gestió del cine són subvencionables. El cost salarial subvencionable inclou el salari brut i els gastos socials a càrrec de la beneficiària, generats durant el període d’execució.

7. El termini per a presentar la justificació de la subvenció en els termes descrits en els apartats anteriors serà el que determine la convocatòria corresponent, i podran ser justificats els gastos compresos entre les dates que també es determinen en esta.

La documentació corresponent es presentarà per via telemàtica, d’acord amb el que es preveu per a la presentació de la sol·licitud en la present resolució.

8. Els crèdits pressupostaris afectes a esta convocatòria, disposats i no pagats per falta de justificació o per ser esta incorrecta seran anul·lats, i el beneficiari perdrà el dret a percebre la subvenció.

9. En virtut del que preveu l’article 171.1 de l’LHIS, no es podrà efectuar el pagament de la subvenció si la persona beneficiària no es troba al corrent en el compliment de les seues obligacions tributàries i davant de la Seguretat Social, o tinga la condició de subjecte deutor per resolució de procedència de reintegrament. Estes circumstàncies podran comportar la pèrdua del dret al cobrament de l’ajuda.

10. En estes ajudes el gasto mínim, realitzat i justificat per a poder considerar complit l’objecte i la finalitat de l’ajuda, ha de ser l’import de la subvenció concedida. L’ajuda serà minorada de manera proporcional a l’import finalment justificat.

Qualsevol reformulació del projecte o canvi de caràcter substancial haurà de ser comunicat prèviament a l’IVC i autoritzat per la Direcció General de l’IVC, amb informe previ del Servici d’Ajudes. La realització de canvis sense comunicació prèvia i no rebuig per part de l’IVC podrà determinar la minoració o revocació de la subvenció, amb l’obligació de devolució de l’ajuda rebuda, si fora el cas.

Les modificacions no pressupostàries que contribuïsquen a desvirtuar la qualitat o alterar l’objecte, la finalitat o el calendari del projecte original també podran comportar la minoració o revocació de l’ajuda concedida si no disposen de l’autorització preceptiva.

Tindran la consideració d’incompliments:

a) Presentar de manera incompleta el compte justificatiu.

b) No atendre els requeriments d’esmena i millora en temps i/o forma.

*Catorzena. Modificació i reintegrament*

1. Qualsevol alteració de les condicions tingudes en compte per a la concessió de la subvenció podrà donar lloc a la modificació de la resolució de concessió de l’ajuda. En tot cas, l’obtenció concurrent de subvencions o ajudes atorgades per altres administracions o ens públics o privats pel mateix concepte podrà determinar la minoració de l’ajuda concedida en la mesura en què siga necessari en cas que la suma total de les ajudes supere el cost de l’activitat desenrotllada.

2. A l’efecte de control dels límits anteriorment exposats, s’exigirà a les entitats sol·licitants una declaració responsable en què s’indiquen totes les subvencions que tinguen concedides o sol·licitades per al mateix objecte amb indicació dels conceptes dels gastos subvencionats.

3. L’Administració farà una comprovació exhaustiva de les dades a què es referixen estes declaracions responsables d’acord amb el que establix l’article 6 del Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments gestionats per l’Administració de la Generalitat i el seu sector públic.

4. Donaran lloc a l’obligació de reintegrar, totalment o parcialment, les quantitats percebudes, així com l’exigència de l’interés de demora des de la data del pagament de la subvenció fins que s’acorde la procedència del reintegrament, els casos previstos en l’article 172 de l’LHIS i en l’article 37 de l’LGS, de conformitat amb els articles 91, 92 i 93 del seu reglament, aprovat pel Reial decret 887/2006, de 21 de juliol.

5. En la tramitació del procediment es garantirà, en tot cas, el dret d’audiència de la persona interessada.

6. El que disposen els apartats anteriors es pot aplicar sense perjuí de la possible qualificació dels fets com a infracció administrativa i de la incoació del procediment sancionador, d’acord amb els articles 52 i següents de l’LGS, i 173 i següents de l’LHIS.

7. La persona titular de la Direcció General de l’IVC és qui té la competència per resoldre els expedients de reintegrament que siguen pertinents.

*Quinzena. Règim d’abonaments a compte, pagaments anticipats i garanties*

1. Es podran fer abonaments a compte o pagaments anticipats de conformitat amb el que disposa l’article 171 de l’LHIS.

2. Els abonaments a compte respondran al ritme d’execució de les accions subvencionades i s’abonaran per una quantia equivalent a la justificació presentada, sempre que la naturalesa i les característiques de les activitats permeten este fraccionament a l’efecte del pagament.

3. Es podran sol·licitar pagaments anticipats sense la prestació de garanties, d’acord amb el que dispose la llei de pressupostos de la Generalitat per a cada exercici. L’import anticipat estarà subjecte a disponibilitat pressupostària.

4. Malgrat el que preveuen els apartats anteriors, no es podrà efectuar el pagament de la subvenció si la persona beneficiària no es troba al corrent en el compliment de les seues obligacions tributàries i amb la Seguretat Social, o té la condició de subjecte deutor per resolució de procedència de reintegrament. Sense perjuí del que s’ha dit, es podrà fer el pagament de la subvenció des del moment en què l’òrgan competent de l’Administració de la Generalitat Valenciana haja notificat al subjecte deutor el reintegrament i l’inici de l’expedient de compensació de deutes corresponent, amb vista a extingir-lo completament.

*Setzena. Pla de control*

1. De conformitat amb el que disposa l’LHIS, es determinen en estes bases reguladores les accions que, en compliment d’esta normativa, s’establixen per a comprovar el compliment efectiu i correcte de les activitats subvencionades per les diverses convocatòries. En este sentit, es preveuen quatre tipus de controls:

a) Control documental: es du a terme, fonamentalment, per mitjà de la documentació que els beneficiaris d’una subvenció estan obligats a presentar per a justificar-la. Així, es verifica que la informació aportada en la memòria de l’activitat es correspon efectivament amb el projecte per al qual se li ha concedit l’ajuda.

També, que la informació econòmica aportada siga correcta i s’ajuste al que disposen les diverses normatives vigents.

b) Control digital: es du a terme a través de la visita periòdica i constant a les pàgines web de les diferents sales sol·licitants d’ajuda, a fi de fer un seguiment continuat de la programació, amb especial atenció al nombre de pel·lícules projectades en valencià.

c) Control telefònic i telemàtic: es du a terme a través de telefonades a responsables, proveïdors o altres persones d’interés i a través d’instruments i procediments telemàtics.

d) Control presencial: es du a terme mitjançant l’assistència efectiva del personal de l’òrgan concedent a les sessions programades.

2. Les mesures de control documental es duen a terme sobre el 100 % dels projectes subvencionats en cada convocatòria, atés que l’òrgan concedent disposa de la documentació, ja que la seua presentació es conforma com una de les obligacions dels beneficiaris en el moment de la justificació.

Així mateix, esta mena de control es fa sobre el 100 % de la quantia de la línia de la subvenció.

3. Les mesures de control digital es duen a terme sobre el 40 % dels projectes subvencionats en les diverses convocatòries, al llarg de l’exercici que correspon a cada una d’estes i de manera aleatòria.

4. Les mesures de control telefònic i telemàtic es duen a terme sobre el 25 % dels projectes presentats en les diverses convocatòries, al llarg de l’exercici que correspon a cada una d’estes. Es fan de manera aleatòria o si hi ha elements que, d’alguna manera, donen lloc a l’existència d’elements de risc que deriven en la consideració que no s’ha complit l’objecte i la finalitat de l’ajuda.

5. Les mesures de control presencial es duen a terme sobre el 15 % dels projectes subvencionats en les diferents convocatòries, al llarg de l’exercici que correspon a cada una d’estes, de manera aleatòria.

*Dessetena. Tractament de dades de caràcter personal*

1. La gestió de les ajudes regulades en estes bases suposa el tractament de dades de caràcter personal de representants i, si és el cas, de tercers, i s’han de prevore les mesures i garanties arreplegades en la normativa referent a la matèria, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i la lliure circulació d’estes dades (d’ara en avant, Reglament general de protecció de dades) i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis i en la sol·licitud de documentació es tindran en compte els principis de protecció de dades. En concret, les dades personals seran adequades, pertinents i limitades al que siga necessari en relació amb les finalitats per a les quals són tractades. En este sentit:

– Els formularis i la documentació sol·licitada seran proporcionals a les necessitats de gestió i concessió de les subvencions.

– Les dades han de ser exactes i, si és necessari, han d’estar actualitzades: els sol·licitants s’han de responsabilitzar de la veracitat dels documents que presenten. En tot cas, es tindrà en compte que l’entitat convocant no és responsable de la inexactitud de les dades quan s’hagen aportat per les entitats o els seus representants, o quan s’hagen obtingut de registres públics.

– Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa d’arxius i documentació.

3. Amb caràcter general, la finalitat per al tractament de dades personals en relació amb estes bases serà la gestió de la concessió de subvencions; els tractaments de dades realitzades per a la gestió general de les subvencions, la gestió de sol·licituds i els actes d’instrucció tindran com a condició de licitud general l’interés públic.

4. La convocatòria de les subvencions haurà de proporcionar, de manera clara, la informació sobre protecció de dades, d’acord amb l’obligació derivada dels articles 13 i 14 del Reglament general de protecció de dades (RGPD).

En cas que s’arrepleguen dades, tant en la sol·licitud com en el procediment de justificació, de persones que no són la persona sol·licitant o el seu representant, haurà de proporcionar-se un document que permeta el compliment del que establix este apartat, i s’haurà d’incloure en la declaració responsable l’obligació del sol·licitant de comunicar a les persones de les quals s’aporten dades per a l’obtenció de la subvenció.

5. La informació completa sobre el tractament de dades personals que comporta la concessió d’ajudes que es regulen en estes bases es troba disponible en el Registre d’activitats de tractament publicat en la pàgina web de l’IVC.

6. Les dades de les persones que formen part de la comissió de valoració es tractaran d’acord amb la normativa vigent en matèria de protecció de dades, especialment amb l’RGPD i amb la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD). Es prendrà en consideració, especialment, el compliment dels principis relatius al tractament establits en l’article 5 de l’RGPD. Així mateix, s’haurà d’informar les persones integrants d’esta comissió, d’acord amb el que establixen els articles 13 i 14 de l’RGPD.

*Dihuitena. Infraccions i sancions*

1. El règim d’infraccions i sancions administratives aplicables serà el que establix el títol IV de l’LGS, així com els articles 173 a 177 de l’LHIS.

2. La imposició de les sancions en matèria de subvencions s’efectuarà mitjançant un procediment administratiu en què, en tot cas, es donarà audiència a la persona beneficiària abans que es dicte l’acord corresponent i es tramitarà segons el que disposa la legislació del procediment administratiu comú.

*Denovena. Facultat per a actes aplicable, interpretació i resolució d’incidències*

1. D’acord amb el que s’establix en la Resolució de 31 de maig de 2023, de la presidenta de l’Institut Valencià de Cultura, sobre delegació de competències en la persona titular de la Direcció General de l’Institut Valencià de Cultura, el director general de l’IVC dictarà els actes, les resolucions i les instruccions que siguen precisos per a l’aplicació d’esta resolució.

2. El director general de l’IVC resoldrà tant els dubtes com les incidències que es produïsquen amb audiència prèvia dels interessats.

Contra la present resolució, que esgota la via administrativa, podrà interposar-se un recurs potestatiu de reposició en el termini d’un mes des de la seua publicació o, alternativament, un recurs contenciós administratiu davant del Tribunal Superior de Justícia en el termini de dos mesos.

  

València, 21 de novembre de 2024

José Antonio Rovira Jover

Conseller d’Educació, Cultura, Universitats i Ocupació